Občina Medvode, Cesta komandanta Staneta 12, 1215 Medvode, na podlagi 57. člena Zakona o javnih uslužbencih (Uradni list RS, št. 63/07 – Uradni list RS, št. 63/07 - uradno prečiščeno besedilo, 69/08 - ZTFI-A, 69/08 - ZZavar-E, 65/08, 40/12 - ZUJF, 49/20 - ZIUZEOP, 61/20 - ZIUZEOP-A, 152/20 - ZZUOOP, 158/20 - ZIntPK-C, 175/20 - ZIUOPDVE, 203/20 - ZIUPOPDVE, 195/20, 28/21 - skl. US, 202/21 - odl. US, 206/21 - ZDUPŠOP, 3/22 - ZDeb, 141/22 - ZIKS-1H, 18/23 - ZDU-1O) in 8. člena Uredbe o postopku za zasedbo delovnega mesta v organih državne uprave in pravosodnih organih (Uradni list RS, št. 139/06, 104/10, 32/25 - ZJU-1) objavlja interni natečaj za zasedbo uradniškega delovnega mesta

**VIŠJI SVETOVALEC**

**(DM 0405)**

Delovno mesto Višji svetovalec, DM 0405, šifra C027013, je uradniško delovno mesto, sistemizirano v Oddelku za okolje, prostor in razvoj. Naloge na delovnem mestu se opravljajo v uradniškem nazivu Višji svetovalec.

Kandidati – uradniki, ki se bodo prijavili na prosto delovno mesto, morajo imeti sklenjeno delovno razmerje za nedoločen čas s polnim delovnim časom v organih državne uprave, v samoupravnih lokalnih skupnostih in drugih organih, ki so po sporazumu z Vlado RS vstopili v interni trg dela ter morajo biti imenovani v uradniški naziv in izpolnjevati naslednje pogoje:

Šesta raven – podraven 6/2:

16202 Najmanj visokošolsko strokovno izobraževanje (prejšnje)/visokošolska

 strokovna izobrazba (prejšnja)

16203 Najmanj visokošolsko strokovno izobraževanje (prva bolonjska stopnja)/

 visokošolska strokovna izobrazba (prva bolonjska stopnja)

16204 Najmanj visokošolsko univerzitetno izobraževanje (prva bolonjska stopnja)/

 visokošolska univerzitetna izobrazba (prva bolonjska stopnja)

* najmanj štiri leta delovnih izkušenj,
* znanje uradnega jezika,
* opravljeno obvezno usposabljanje za imenovanje v naziv,
* opravljen strokovni izpit iz splošnega upravnega postopka,
* državljanstvo Republike Slovenije,
* ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti in ne sme biti obsojen na nepogojno kazen zapora v trajanju več kot šest mesecev,
* zoper kandidata ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del v organih javne uprave in drugih državnih organih na podobnih delovnih mestih za eno stopnjo nižje izobrazbe, razen pripravništva. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Okvirno delovno področje je delo v Oddelku za okolje, prostor in razvoj.

Naloge, ki se bodo opravljale na delovnem mestu:

* sodelovanje pri oblikovanju sistemskih rešitev in drugih najzahtevnejših gradiv
* vodenje in odločanje v najzahtevnejših upravnih postopkih na I. stopnji
* sodelovanje pri pripravi predlogov predpisov in raznovrstnih aktov s področja urejanja prostora
* vodenje evidenc posegov v prostor in analiziranje stanja posegov v prostor
* priprava razpisne dokumentacije in popisa del ter sodelovanje pri izvedbi razpisov
* pripravljanje, organiziranje in izvajanje investicij, zagotavljanje vodenja in nadzora nad izvedbo projektov
* koordinacija, vodenje in skrb za izvajanje gospodarskih javnih služb
* sodelovanje v projektnih skupinah
* izdajanje soglasij k posegom v prostor
* pripravljanje programov in planov ter finančnih načrtov s področja gospodarskih javnih služb
* sodelovanje pri pripravi razpisne dokumentacije za investicije s področja dela notranje organizacijske enote
* organiziranje medsebojnega sodelovanja in usklajevanja notranjih organizacijskih enot in sodelovanja z drugimi organi
* samostojna priprava zahtevnih analiz, razvojnih projektov, informacij, poročil in drugih zahtevnih gradiv
* samostojno opravljanje drugih zahtevnejših nalog z delovnega področja in po odredbi predpostavljenega

Dejanski opis delovnih nalog:

Javni uslužbenec, ki se bo zaposlil na razpisanem delovnem mestu bo skrbel za sodelovanje in nadzor nad delom koncesionarja za vzdrževanje cest in zimsko službo na občinskih cestah, kar vključuje predhodno usklajevanje in kontrolo izvedenih del izbranega koncesionarja ter spremljanje izvajanja zimske službe. Od javnega uslužbenca na tem delovnem mestu pričakujemo odlične komunikacijske sposobnosti, saj bo zadolžen za komunikacijo s strankami in zunanjimi izvajalci, vezano na vertikalno in horizontalno prometno signalizacijo in vzdrževanje cest ter za pripravo pisnih odgovorov za občane, občinski svet in druge deležnike.

Prednost pri izbiri bodo imeli kandidati s poznavanjem zakonodaje s področja prometne ureditve ter gradbene, prostorske in okoljske zakonodaje.

Ker gre za zaposlitev na uradniškem delovnem mestu od kandidatov pričakujemo poznavanje Uredbe o upravnem poslovanju ter aktov, ki jih na področju urejanja prometa izdaja občina (npr. soglasje za poseg v cestišče, dovoljenje za zaporo ceste …).

Od izbranega kandidata pričakujemo zanesljivost, natančnost, samostojnost, prilagodljivost, komunikativnost in sposobnost za delo v skupini ter pripravljenost za stalno strokovno usposabljanje.

V okviru zaposlitve v Občinski upravi Občine Medvode novo zaposlenemu sodelavcu ponujamo stabilno delovno okolje, sklenitev pogodbe za nedoločen čas, z možnostjo izobraževanja ter usposabljanja na delovnem področju.

Prijava kandidata mora vsebovati naslednje:

1. izjavo o izpolnjevanju pogoja glede zahtevane strokovne izobrazbe, iz katere mora biti razvidna raven izobrazbe, datum (dan, mesec, leto) zaključka izobraževanja ter izobraževalna ustanova, pri kateri je bila izobrazba pridobljena;
2. izjavo o izpolnjevanju pogoja zahtevanih delovnih izkušenj: v izjavi kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznemu delodajalcu, na kratko opiše delo, ki ga je opravljal pri tem delodajalcu, ter navede raven zahtevnosti dela (raven zahtevane izobrazbe za opravljanje dela na posameznem delovnem mestu), navede podatek, ali je bilo delo opravljeno na podlagi pogodbe o zaposlitvi, študentskega dela oziroma druge oblike opravljanja dela;
3. izjavo o izpolnjevanju pogoja opravljenega strokovnega izpita iz splošnega upravnega postopka;
4. izjavo o izpolnjevanju pogoja opravljenega usposabljanja za imenovanje v naziv;
5. izjavo, da za namen tega internega natečaja dovoljuje Občini Medvode pridobitev podatkov iz prejšnjih točk tega razpisa iz uradnih evidenc.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Prijava na prosto delovno mesto mora biti obvezno pripravljena na obrazcu »Vloga za zaposlitev –, Višji svetovalec (DM 0405), št. 110-124/2025-1«, ki je obvezna sestavina vloge posameznega kandidata. Potrebno je natančno izpolniti vse rubrike in izjave. Oblike obrazca ni dovoljeno spreminjati, lahko pa se po potrebi razširi. Obrazcu za prijavo je lahko priložen tudi kratek življenjepis, kjer kandidat poleg formalne izobrazbe navede tudi druga znanja in veščine, ki jih je pridobil.

V izbirni postopek se v skladu z 9. in 12. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) uvrstijo le popolne in pravočasno prispele prijave kandidatov, ki izpolnjujejo natečajne pogoje.

Strokovna usposobljenost kandidatov se bo presojala na podlagi navedb oziroma v skladu z natečajnimi merili in ustreznimi metodami.

Izbrani kandidat bo delo opravljal na sedežu Občine Medvode, Cesta komandanta Staneta 12, 1215 Medvode ter občasno na terenu. Z izbranim kandidatom bo sklenjeno delovno razmerje za nedoločen čas, s poskusnim delom šest mesecev.

Kandidat vloži prijavo v pisni obliki, ki jo pošlje v zaprti ovojnici z označbo Interni natečaj – Višji svetovalec, DM 0405, na naslov: **Občina Medvode, Cesta komandanta Staneta 12, 1215 Medvode, in sicer v roku 8 dni od objave internega natečaja na spletni strani Portala GOV.SI.** Za pisno obliko prijave se šteje tudi prijava, poslana na **elektronski naslov občine**: **obcina@medvode.si**, s pripisom »Višji svetovalec – interni natečaj DM 0405**«**, pri čemer veljavnost prijave ni pogojena z elektronskim podpisom.

Obvestilo o končanem natečajnem postopku bo objavljeno na spletni strani občine.

Informacije o izvedbi internega natečaja kandidat dobi na tel. št. 01 361 95 24 (Ankica Jurkić Kožar).

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.